Аднойчы познім студзеньскім вечарам 1941-га года праязджаў міма Ткачук і вырашыў абагрэцца ў школе. Дзверы адкрыў худзенькі хлопчык гадоў дзесяці. Ён распавёў, што Алесь Іванавіч пайшоў праводзіць праз лес двух малодшых дзяўчынак-блізнятак. Гадзіны праз тры вярнуўся заінелы Мароз. З дзяўчынкамі такая гісторыя. Пачаліся халады, маці не пускае ў школу: кепскі абутак і хадзіць далёка. Тут Мароз купіў ім па пары чаравікаў. Звычайна дзяўчынак суправаджаў Коля Бародзіч, той, што некалі пілаваў з настаўнікам дрэва. Сёння ж ён не прыйшоў у школу, вось і давялося ісці з малымі самому. А пра свайго кватаранта сказаў, што хлопчык пакуль пабудзе ў школе, дома нелады, бацька моцна б'е. Хлопец той і быў Паўлікаў Міклашэвічам.